Gakuweebwa Charles Muwanga nga ayogera ku Empisa ez’Obuntubulamu. Okuyigiriza abaana empisa kitandikira ku nneeyisa ya muzadde oba omukuza. Ebika by’abazadde oba abakuza abasangibwa mu "entabaganyabantu" ey’akakyo kano bya mirundi essatu. Waliwo; Omuzadde oba Omukuza omwekkiriranyi. Omuzadde ono yeesuulirayo gwa naggamba mu nkuza y’omwana era tatendeka mwana kuba “mulowooza omugobansonga” kubanga aleka omwana okukola buli ky’ayagala nga bw’ayagala awatali kumukomako, kumulaga, kumuwabula, na kumubuulirira yadde okumuyigiriza engeri y’okwetuukira ku kituufu enneetengerevu. Omukuza ono talaga mwana nsonga lwaki enneeyisa emu tesaanidde. Omwana ono akula mubambaavu era nga by’asanga by’akola oba by’ayogera, awatali kusengejjamu. Omuzadde oba Omukuza Nakyemalira. Ono naye tatendeka mwana kuba mulowooza, omugobansonga, olw’okuba ye kyasalawo tekiwakanyizibwa era tekiddibwaamu ne bwe kiba nga kikyamu. Ebiseera ebisinga teyebuuza yadde okuwuliriza abalala era takkiriza mwana kuwa nsonga ze ku kintu kyonna. Omwana akuliziddwa mu mbeera eno akula atya okusalawo ku lulwe era aba tasobola kukozesa bwongo bwe nga yeetengeredde, olw’okuba obwongo buba bwalemesebwa okukulaakulana mu busobozi obwo nga muto.Omukuza ono era tayawula kiyitibwa kutulugunya na kubonereza mwana ate era talowooza nti okwogeza obukambwe obusukkulumye buli bbanga nakyo kikolwa kya kutulugunya, ekiyinza okwonoona embeera z’omwana ez’obuntu n’akula nga yeetya oba munyiikaavu. Omuzadde omugobansonga. Omuzadde omugobansonga y'oyo agoba ensonga mu nkuza y'omwana. Omuzadde omugobansonga taba mwekkiriranyi ate era takola bukambwe na kutulugunya mu nkuza ya mwana. Buli ky'akola agezaako okulaba nga annyonnyola omwana lwaki kigasa omwana era awuliriza omwana okubaako ky'agamba oba okuwa ensonga ze nga tannakola kusalawo ku kintu kyonna, yadde okubonereza omwana oyo awatali kumala ku manya lwaki omwana akoze ensobi. Omuzadde omugobansonga tabonereza mwana mu busungu yadde mu ngeri ey'okutulugunya. Ekintu ekikulu ekisinga okuba eky’ebbeeyi ku muzadde omugobansonga kwe kuba ng’amanyi nti ebintu ebikola obulamu biri bisatu, omubiri, omwoyo, ne omulengera ogusibuka mu bwongo.